
Din seria „Anul Centenar al României şi al Românilor” 
 
 
România Anului Centenar între Cruce, Înviere şi Unitate… 
 
 
Harul pe care îl primim noi prin Sfânta Cruce este atât de mare, încât nu ne 
putem apropia de Cruce decât după ce ne-am curăţit în timpul celor trei săptămâni de 
post, premergătoare Duminicii Sfintei Cruci: "Cu mulţimea milei Tale, Preaîndurate 
Doamne, curăţeşte mulţimea păcatelor mele şi mă învredniceşte a vedea cu suflet 
curat Crucea ta şi a o săruta întru această săptămână a postului", se spune în Stihira a 
II-a de la Vecernia din Duminica Crucii. Numai postul poate lumina îndeajuns pe om 
pentru a-l face în stare să vadă, fără să orbească strălucirea Crucii, care este "mai 
scânteietoare decât soarele".  
De Sfânta Cruce ne putem apropia, nu numai prin post, ci prin toate virtuţile 
Postului Mare, a căror făptuire a devenit cu putinţă prin patimă: "Doamne, Cel ce Ţi-
ai întins mâinile pe Sfânta Cruce de bunăvoie, învredniceşte-ne pe noi să ne închinăm 
Ei, întru străpungerea inimii, luminându-ne bine cu postirile şi cu rugăciunile, cu 
înfrânarea şi cu facerea de bine ca un bun şi de oameni iubitor", spune o altă stihiră. 
Sădită în mijlocul Postului Mare, Crucea înfăţişează celor ce s-au curăţit în timpul 
celor trei săptămâni primele binefaceri duhovniceşti pe care le aduc virtuţile lor. 
Crucea apare ca un pom al vieţii, din mijlocul Raiului. Ea defineşte şi 
caracterizează tot timpul celor 40 de zile şi conduce la Sfânta Înviere.  
Astfel, vremea postului este un timp răstignit care duce la Învierea lui Iisus 
Hristos. Până ca Mântuitorul să se răstignească pe cinstitul ei lemn, Sfânta Cruce a 
fost un obiect de tortură. Chiar şi după Răstignire şi Înviere, cu toate semnificaţiile pe 
care le-a dobândit ulterior în creştinism, Sfânta Cruce rămâne şi un obiect material. 
De ce, atât în rugăciunile, cât şi în toate cântările închinate Sfintei Cruci, Biserica i se 
adresează ca unei persoane? 
Biserica Ortodoxă nu desparte pe Mântuitorul nostru Iisus Hristos de Crucea 
Sa, devenită prin Înviere altar de jertfă veşnică, şi nici nu desparte raţionalist Crucea 
de Iisus Iisus Hristos cel răstignit pe ea. În lumina Învierii, slava Crucii pătrunde 
umanitatea şi cosmosul.  
De aceea, Biserica i se adresează ei ca unei persoane. Nu este vorba aici despre 
un antropomorfism ori personalizarea unui obiect, ci Biserica se roagă, ştiind că, 
pentru veşnicie, Crucea este Iisus Hristos cel răstignit. Acesta este şi temeiul 
expresiilor de genul: "Bucură-te Cruce, păzitoarea creştinilor!", din Acatistul Sfintei 
Cruci. Crucea cuprinde într-adevăr esenţa teologică a persoanei umane în unirea ei cu 
Dumnezeu. Ea este verticalitate smerită, orizontalitate extinsă, spaţiu cruciform 
răstignit pe temporalitatea creată, centru al lumii prin jertfa pe ea a Cuvântului lui 
Dumnezeu. Ea este locul întâlnirii dintre moarte şi viaţă, dintre timp şi veşnicie, 
durere mântuitoare, slavă tainică purtătoare de viaţă. Prin Cruce, postul se cinsteşte, 
înfrânarea străluceşte, rugăciunea se săvârşeşte. 
Un teolog contemporan observa că vremurile noastre răsună mai mult de 
strigătul lui Iov. Majoritatea celor care suferă îl acuză pe Dumnezeu de excesele 
răului, de absurditatea ororilor din această lume. Dumnezeu "pare că tace atunci când 
mor inocenţii, iar tăcerea lui Dumnezeu se umple de strigătele celor torturaţi". Pentru 
toţi inocenţii care suferă, au suferit şi vor suferi în timpul vieţii lor pământeşti, 
răspunsul nu este unul verbal, ci este unul scris cu sânge. Este Crucea lui Iisus 
Hristos. Oamenii trebuie să-şi aducă aminte că Cel care este răstignit şi moare pe 

Crucea Golgotei este Unul din Sfânta Treime, Însuşi Fiul lui Dumnezeu. Dumnezeu, 
prin Iisus Hristos, se uneşte cu omul în mod integral. Se uneşte cu el până la moarte, 
se coboară până la iad, pentru a-l ridica din această stare. Dumnezeu nu ne părăseşte. 
El ne însoţeşte în întuneric, întrupându-se şi acceptând moartea pe cruce. El 
este Atotputernic, dar nu în genul dictatorilor şi al călăilor, nu în genul puterii pe care 
păcătosul o poate exercita prin ură. Atotputernicia Sa este aceea a iubirii, iar iubirea 
înseamnă respectul nesfârşit faţă de celălalt. 
Mântuitorul Iisus Hristos nu coboară de pe Crucea Sa. El va învia în taină. Îl 
vedem pe Crucea Golgotei ca pe unul care "nu avea chip, om al durerilor şi 
cunoscător al suferinţei, dispreţuit şi nebăgat în seamă" (Isaia 53, 3), asemenea unui 
om supus torturii, al cărui chip este acoperit de ura celorlalţi, de sete, de murdărie şi 
de sânge. Prin Cruce, El s-a identificat cu toţi inocenţii fără de chip, cu toţi 
nevinovaţii asasinaţi, cu toţi cei care mor fără a înţelege pentru ce anume, cu toţi cei 
care strigă spre cer: "De ce?". Crucea este înscrisă în inima lui Dumnezeu. De aceea, 
Dumnezeu se dăruieşte până la a suferi moartea în trup. Dumnezeu devine asemenea 
lui Iov.  
Prin Sfânta Cruce, Dumnezeu suferă în toţi umiliţii, ofensaţii, alungaţii şi 
chinuiţii istoriei. El este împreună cu ei umilit, ofensat, alungat şi torturat. Dar 
Dumnezeu nu se înmormântează în suferinţa omenească, ci El rămâne Dumnezeu, 
întrucât în Iisus Hristos nimic nu poate despărţi omenescul şi dumnezeiescul. De 
aceea, la Paşti cântăm: "Cu moartea pre moarte călcând". Dumnezeu - Omul răstignit 
este Acelaşi cu Dumnezeu - Omul înviat. 
Crucea face să irumpă în inima creatului, în inima existenţei noastre o forţă 
dumnezeiască, o viaţă mai puternică decât moartea. Dumnezeu se răstigneşte pe tot 
răul lumii pentru a ne deschide căile Învierii. El sfărâmă porţile morţii şi ale iadului, 
sfărâmă veşmântul răutăţii acestei lumi, dăruindu-ne prin Jertfă şi Înviere lumina şi 
bucuria vieţii celei veşnice.  
Crucea este, potrivit lui Nichifor Calist, îndulcirea amărăciunii şi a plictiselii 
care ne încearcă în mijlocul luptelor. "Crucea este înscrisă în inima lui Dumnezeu. De 
aceea, Dumnezeu se dăruieşte până la a suferi moartea în trup. Dumnezeu devine 
asemenea lui Iov. Prin cruce, Dumnezeu suferă în toţi umiliţii, ofensaţii, alungaţii şi 
chinuiţii istoriei. El este împreună cu ei umilit, ofensat, alungat şi torturat. Dar 
Dumnezeu nu se înmormântează în suferinţa omenească, ci El rămâne Dumnezeu, 
întrucât în Iisus Hristos nimic nu poate despărţi omenescul şi dumnezeiescul. De 
aceea, la Paşti cântăm: "Cu moartea pre moarte călcând". Dumnezeu - Omul răstignit 
este Acelaşi cu Dumnezeu - Omul înviat…" 
În altă ordine de idei, una din cântările Triodului, din Duminica a treia a 
Postului Mare, spune că Sfânta Cruce "revarsă razele cele luminoase ale Învierii lui 
Iisus Hristos". Care este relaţia dintre Cruce şi Înviere şi cum trebuie să înţelegem 
această relaţie, astfel încât să facem din crucea personală drum spre învierea noastră? 
Sărbătoarea Cinstitului Lemn pe care a fost răstignit Domnul nostru Iisus Hristos, 
Împăratul veacurilor, este aşezată în inima postului, în a treia duminică a Postului 
Mare, pentru a arăta că această perioadă de înfrânare este o răstignire interioară a 
Bisericii, pentru a primi slava şi lumina Învierii. Sărbătoarea Crucii este un praznic 
ceresc în care îngerii împreună cu oamenii înconjoară duhovniceşte Lemnul cel sfânt 
pe care s-a răstignit Iisus Hristos. Crucea este ţinta şi lumina postirii Bisericii, 
frumuseţea jertfelnică a lui Dumnezeu şi slava tainică a Învierii. 
Biserica Mântuitorului Iisus Hristos este Crucea iubirii sale răstignite, extinsă 
peste spaţiu şi peste veacuri în aşteptarea Învierii universale. Ea este numită "Raiul cel 
frumos al Bisericii", "pomul nestricăciunii, care ne-a înflorit desfătarea slavei celei 

veşnice, uşa Raiului". Sângele cel vărsat de Mântuitorul nostru Iisus Hristos pe Cruce 
este asemuit cu vopseaua sau cerneala cu care Dumnezeu a semnat şi a pecetluit 
nemurirea omului. Ea este pana cu care Iisus Hristos a semnat actul eliberării noastre. 
Dimensiunea pascală a Duminicii şi prăznuirea Crucii se întregesc astfel într-o 
iconomie teologică unică, în care suferinţa neamului omenesc se uneşte cu nădejdea 
sigură a Învierii lui Iisus Hristos, "Începătura Învierii celor adormiţi" (I Corinteni 15, 
20). După cum reiese din Sinaxar, această Duminică a Crucii este şi o lumină 
profetică a Pătimirilor Domnului, care se apropie. În ea, Biserica a aşezat simetric 
pedagogia sa teologică, înfigând în inima postului Crucea jertfei şi a biruinţei. 
Venerarea Crucii în mijlocul Postului Mare, de pildă, ducerea ei în procesiune, 
apare în Biserică ca o adevărată teofanie. Această parusie a Crucii şi marea 
solemnitate a ritului venerării ei evidenţiază limpede că, pentru teologia ortodoxă a 
Crucii, icoanele, moaştele sunt adevărate sfinte taine, mijloace eficace de comuniune 
în taină cu prezenţa lui Iisus Hristos. Ritualul intrării Crucii şi troparul arată că nu 
există limită foarte strictă între icoană şi euharistie, astfel că venerarea Crucii este în 
fond o comuniune anticipată cu patima lui Iisus Hristos şi Învierea Sa nedespărţită de 
ea. Cei ce sărută cu evlavie Sfânta Cruce sunt încredinţaţi că primesc Duhul Sfânt şi 
găsesc o adevărată sfinţire în razele duhovniceşti pe care le iradiază Crucea… 
Cu alte cuvinte, Duminica a treia a Postului Mare este dedicată de Biserica 
Ortodoxă Sfintei Cruci, Vinerea din săptămâna mare – răstignirii jertfelnice a 
Mântuitorului pentru răscumpărarea păcatelor oamenilor, iar Duminica Paștilor este 
închinată Învierii lui Iisus Hristos.    
Altfel spus, în creștinism, cuvântul Cruce are două semnificații. Prima este cea 
materială, Crucea pe care Mântuitorul a purtat-o pe umerii Săi a căzut sub povara ei, a 
fost pironit și a murit răstignit pe ea. 
A doua este Crucea cea duhovnicească: de suferință, durere, necaz sau jertfă. 
Mântuitorul Iisus Hristos și-a purtat crucea în ambele înțelesuri ale cuvântului. A dus 
crucea pe umerii Săi, dar a răbdat și batjocuri, pălmuiri, scuipări, biciuiri, trădărea lui 
Petru, vânzarea lui Iuda, părăsirea de către ceilalți ucenici, respectiv tot păcatul, 
săvârșit de om, care s-a răsfrânt asupra Mântuitorului Iisus Hristos.  
Maica Domnului, de asemenea, a avut de dus o Cruce, cea prin care și-a văzut 
Fiul răstignit fără nicio vină, împlinindu-se atunci profeția Dreptului Simeon, care 
spunea: „Sabie va trece prin sufletul Tău“. Și, într-adevăr, Crucea a trecut prin sufletul 
Maicii Domnului, pentru că sabia are forma Sfintei Cruci. 
Așijderea, fiecare om are de dus o cruce, un necaz, o durere sau o suferință. 
Diferența dintre crucea fiecărui om și Crucea lui Iisus Hristos este aceea că 
Mântuitorul nu a suferit pentru vreun păcat al Său, pentru că Fiul lui Dumnezeu 
întrupat este fără de păcat. Iisus Hristos a suferit pentru păcatele noastre.  
Noi suferim, ducem o cruce din cauza greșelilor noastre, pe când Iisus Hristos 
a dus o cruce nu pentru Sine, ci pentru noi și în locul nostru. Și tocmai pentru că a dus 
crucea în locul nostru, atunci și crucea pe care o avem noi de purtat, nu este la măsura 
păcatelor pe care le-am săvârșit, ci este mult diminuată, căci: „Acesta neputințele 
noastre a luat și bolile noastre le-a purtat“ (Mt. 8,17).  
„Evanghelistul Vechiului Testament“, Isaia, scria: „…El a luat asupra Sa 
durerile noastre și cu suferințele noastre S-a împovărat“ (Is. 53,4). Profetul Isaia arăta 
și motivele suferinței lui Iisus Hristos: „Dar El a fost străpuns pentru păcatele noastre 
și zdrobit pentru fărădelegile noastre. El a fost pedepsit pentru mântuirea noastră și 
prin rănile Lui noi toți ne-am vindecat“ (Is. 53,5). 

Suferința omului – oricât de mare, grea sau îndelungată – este cât pentru un 
om; suferințele și moartea lui Hristos sunt pentru toți oamenii: „El a gustat moartea 
pentru fiecare om“ (Evr. 2,9). 
S-ar putea crede că suferința lui Iisus Hristos a încetat deodată cu moartea Sa, 
mai ales că a Înviat din morți și S-a Înălțat la cer. Însă Iisus Hristos a suferit pentru 
păcatele tuturor oamenilor, din toate timpurile. Or, câtă vreme omul continuă să 
păcătuiască, fiecare păcat provoacă o suferință lui Iisus Hristos.  
Sfântul Maxim Mărturisitorul afirma că Iisus continuă să sufere pentru 
păcatele noastre chiar după Înălțarea Sa la cer, întrucât El S-a așezat de-a dreapta 
Tatălui (Mc. 16,19), „ca Jertfă și Arhiereu în același timp“ (Pr. lector George Remete, 
Dogmatica Ortodoxă, Alba Iulia, Editura Episcopiei Ortodoxe Alba Iulia, 1997,  p. 
251).  
De aceea, Iisus Hristos i se revelează Sfântului Evanghelist Ioan în stare de 
jertfă: Iisus pe tronul dumnezeiesc, în starea de slavă, apare ca un Miel înjunghiat (cf. 
Apoc. 5,6).  
Suferința lui Iisus Hristos este în stare continuă până la sfârșitul veacurilor din 
cauza păcatelor săvârșite de fiecare om: „El se află, până mai este un om de mântuit 
pe pământ, în starea de voință mântuitoare și de iubire suferitoare în care se afla când 
a adus jertfa pe Golgota“ (Dumitru Stăniloae, Iisus sau Restaurarea Omului, Editura 
Omniscop, Craiova, 1993, p. 367).  
Acesta este motivul pentru care Blace Pascal afirma: „Iisus Hristos este în 
agonie până la sfârșitul veacurilor; noi nu trebuie să dormim (păcătuim) în acest 
timp“. 
Asemenea fiecărui om, și neamurile au o cruce de purtat. Neamul Românesc a 
îndurat o cruce secole de-a rândul. Și aici pot fi amintite câteva dintre înțelesurile 
Crucii pe care acest neam le-a avut de suferit. Povara crucii a fost resimțită de acest 
neam când a fost nevoit să trăiască dezbinat, despărțit, aflându-se sub diferite 
stăpâniri. Românii din Țara Românească (Muntenia și Oltenia), cei din Dobrogea și 
cei din Țara Moldovei erau supuși Imperiului Otoman, căruia îi plăteau tribut (cf. 
Ioan-Aurel Pop, Independența nu este o caracteristică a Evului Mediu, ci a Epocii 
Moderne și Contemporane); românii din Basarabia se aflau din anul 1812 sub 
stăpânirea Imperiului Țarist, iar cei din Bucovina sub dominație austriacă din anul 
1775.  
Încă de la începutul celui de-al doilea mileniu, românii din Transilvania, 
Banat, Crișana și Maramureș s-au aflat sub stăpânirea Regatului Ungariei (sec. 
XI-XIII); după anul 1541, Transilvania a fost Principat Autonom sub suzeranitate 
turcească; apoi de la anul 1688 atât Transilvania, cât și Banatul, Crișana și 
Maramureșul au fost sub dominația Imperiului Habsburgic, iar între anii 1867 și 1918 
sub dualismul Austro-Ungar (cf. Ioan-Aurel Pop, Eminescu și neprietenii țării sale și 
ai poporului român, în Tribuna Învățământului 19.01.2016 și „Războiul 
informațional“ și centenarul Marii Uniri); astfel încât în momentul în care s-au 
schimbat stăpânirile, cea a Imperiului Otoman cu cea a Imperiului Habsburgic, 
românii transilvăneni constatau cu durere: „Am schimbat jugul de lemn turcesc cu cel 
de fier austriac“. 
Greutatea crucii pe care au fost nevoiți s-o poarte românii de-a lungul 
timpurilor a fost și aceea prin care li s-au luat pământurile. La sfârșitul secolului al 
XII-lea, în jurul anilor 1190-1200, în documente ale vremii se menționează că 
teritoriul de fondare a mănăstirii cisterciene de la Cârța a fost „smuls de la români“ 
(terram exemptam de Blaccis).  

Acest document arată, pe de o parte, existența românilor în Țara Făgărașului în 
acea perioadă, iar pe de altă parte, faptul că exista o organizare politică și religioasă a 
românilor, din care a fost răpit (de către catolicii unguri – n. n.), scos acel teritoriu în 
suprafață de aproximativ 9.000 de hectare (cf. Ioan-Aurel Pop, Din Mâinile Valahilor 
Schismatici, Românii și puterea în Regatul Ungariei medievale – secolele XIII-XIV, 
Editura Litera, 2011, p. 82). 
După ce li s-au luat pământurile, câteva secole mai târziu s-au dat legi 
împotriva românilor. Printr-un decret care privea orașul Târgu Mureș se arată că în 
anul 1759, ziua 15 a lunii decembrie, consiliul și comunitatea celor o sută de bărbați a 
hotărât: „…orice de neam valah nu poate, cu nici un preț, cumpăra proprietate în oraș, 
ba nu poate căpăta nici pământ din hotarul orașului, fie acesta de fânaț sau arător; 
nimeni dintre cetățenii orașului să nu-i ajute să prospere, ori să-i primească la lucru și 
cu atât mai vârtos să nu le dea loc să se așeze în oraș…, ci să-i denunțe primarului. 
Cei care vor contraveni acestui ordin vor fi aspru pedepsiți“ (Dorin Suciu, 450 
de ani de la Edictul Dietei de la Turda, în Mesagerul de Covasna, 19 ian. 2018). 
La începutul secolului al XX-lea, în anul 1918 (22 nov.), Lumina publica un 
articol intitulat Ziua Învierii, în care era scris: „Noi, care am fost lipsiți de graiul 
nostru strămoșesc în școlile zidite din sudoarea feței noastre, care am fost judecați să 
rostim și Tatăl nostru în altă limbă, care am văzut comisarii guvernului în soboarele 
noastre bisericești și am fost lipsiți de dreptul de a cumpăra un petec de pământ“ 
(Biserica Ortodoxă Română și Marea Unire, vol. I, Basilica, București, 2018, p. 38). 
Crucea suferinței au purtat-o românii și pentru că au fost excluși dintre națiuni 
și „răbdați“ să existe în Principatul Transilvaniei „până avea să dureze bunul plac al 
principilor și cetățenilor“, după cum se consemnează în înscrisuri cu valoare de lege 
din secolul al XVII-lea (cf. Ioan-Aurel Pop, Din mâinile valahilor…, p. 4).  
Consecința acestor acte a fost aceea a pierderii drepturilor și libertăților. În 
urma răscoalelor de la anul 1437 de la Bobâlna (județul Cluj) și Căpâlna (județul 
Sălaj), cele trei națiuni, maghiarii, sașii și secuii au alcătuit o frăție, Unio Trium 
Nationum (uniunea celor trei națiuni), prin care românii erau exceptați de la drepturi. 
Astfel, amintim o mărturie a Împăratului Iosif al II-lea, de la Viena, care cu 
prilejul primei sale călătorii în Transilvania, la anul 1773, nota despre românii 
ardeleni: „Acești săraci supuși români, care sunt, fără îndoială, cei mai vechi și mai 
numeroși locuitori ai Transilvaniei, sunt chinuiți și împovărați cu nedreptăți de toată 
lumea, fie unguri, fie sași…“. (Ioan-Aurel Pop, Ioan Bolovan, Istoria Transilvaniei, 
Academia Română, Academia de Studii Transilvane, Editura Eikon, Cluj-Napoca, 
2013, p. 144). Nobilimea maghiară se purta urât cu românii și nu avea nici o reținere 
nici măcar în fața Împăratului. 
O altă mărturie, a unui contemporan cu Nicolae Olahus, este a unui umanist 
numit Anton Verancius, care scria despre Transilvania: „Este locuită de trei națiuni: 
secuii, ungurii și sașii. Aș adăuga totuși și pe români, care deși îi ajung ușor la număr 
pe ceilalți, nu au nicio libertate, nicio nobilime și niciun drept al lor“ (Ioan-Aurel Pop, 
Din Mâinile Valahilor Schismatici, p. 40). Deci românilor li s-au luat drepturile și 
libertățile. 
Altă trăire a crucii o constituie faptul că fiind despărțiți și trăind în anumite 
imperii, românii au fost nevoiți să meargă la război sub steaguri străine și să lupte 
chiar unii împotriva altora. Un exemplu îl constituie bătălia de la Zărnești, din anul 
1690, dintre Țara Românească, în fruntea căreia era Constantin Brâncoveanu și 
armata habsburgilor condusă de generalul Heisler; această tabără nu era alcătuită 
numai din austrieci, ci și din români (aproximativ 7.000). Românii din Transilvania au 
fost siliți de stăpânirea austriacă să lupte împotriva românilor din Țara Românească. 

A ieșit victorios la vremea aceea Constantin Brâncoveanu (Prof. Istorie Mihai 
Lungu, Relațiile dintre cele trei Țări Românești de la înfăptuirea Unirii lui Mihai 
Viteazul până la Martiriul Sfinților Brâncoveni, în Tribuna Învățământului, 
16.01.2018.).  
Al doilea exemplu: în timpul Primului Război Mondial, sute de învățători 
confesionali și elevi (dintre românii din Transilvania – n.n.)  din clasele superioare ale 
secțiilor pedagogice au fost trimiși pe front (în interesul Imperiului Austro-Ungar – 
n.n.) pentru o cauză străină de interesele lor (B.O.R. …. p. 324). 
Și în fine, durerea crucii pe care acest neam a avut-o de îndurat nu a fost 
numai o suferință, ci și-a atins apogeul în jertfa supremă. Românii au fost nevoiți să 
plătească prețul suprem al libertății pentru faptul că-și cereau drepturile. Sfinții Ierarhi 
Ilie Iorest și Sava Brancovici, Mitropoliții Transilvaniei au fost întemnițați. Alții au 
murit în închisori: Sfinții Visarion Sarai, Oprea Miclăuș, Preoții Ioan din Galeș și 
Moise Măcinic din Sibiel au murit în închisoarea Kuffstein din Austria. Alții au plătit 
prețul suprem al vieții prin martiriu: Horea și Cloșca pentru că s-au răsculat și cereau 
egalitate în drepturi și libertăți – să nu mai fie nemeșie și să nu mai fie iobăgie – au 
fost trași pe roată la Alba Iulia în anul 1785. Ei au murit nu doar pentru a dobândi 
anumite drepturi, ci și pentru credință: „Ne-ați luat holdele, ne-ați luat brațele, dar nu 
ne puteți lua credința“. Răscoala lor a fost și o luptă împotriva uniației.  
Înaintea martiriului lui Horea și Cloșca, în anul 1763, un țăran din zona 
Năsăudului, Atanasie Todoran a fost frânt cu roata pentru că i-a reținut pe oameni de 
la unirea cu Biserica Romei. Anterior acestei jertfe a lui Moș Tănase, acesta aflând că 
în satul său, Bichigiu, credința strămoșilor săi este amenințată de uniație și că nu 
există preot ortodox, s-a opus cu îndârjire spovedirii și împărtășirii lui de către un 
preot unit. Pentru mucenicia lui (alături de Vasile din Mocod, Grigorie din Zagra și 
Vasile dinTelciu) a dobândit cununa sfințeniei de la Dumnezeu. 
Domnitorul Țării Românești Sfântul Constantin Brâncoveanu, împreună cu cei 
patru fii ai săi, și sfetnicul Ianache au fost martirizați la Constantinopol în anul 1714. 
De asemenea, „Eminescu a fost jertfit pe altarul Daciei mari“ (Prof. Univ. Dr. 
Aurel V. David, Eminescu – prima jertfă pe altarul Daciei Mari); iar  Părintele Ioan 
Lupaș, cel care a avut un merit deosebit la Unirea Transilvaniei cu Principatele Unite 
în anul 1918, a fost întemnițat la Szeget în Ungaria. Acestea sunt doar câteva exemple 
din mulțimea de martiri ai neamului românesc. 
Dar cu toate aceste jertfe ale neamului, România se afla la începutul anului 
1918 în iminentul pericol al desființării. Chiar dacă Țara Românească s-a unit cu 
Moldova în anul 1859, în timpul Domnitorului Alexandru Ioan Cuza și a faptului că 
în urma războiului de neatârnare de la anul 1877, România a dobândit independența 
cu „prețul“ a 10.000. de victime, totuși înainte de sfârșitul Primului Război Mondial, 
România era în pragul dezastrului, al destrămării și chiar în pragul desființării. (cf. 
Ioan Todea, Ion (Ionel) I.C. Brătianu Întregitor și Făuritor al României Moderne, 
1864-1927, Editura Universitară, București, 2014, p. 96). Saint Aulaire, ambasadorul 
Franței la Iași, între anii 1916-1918, aprecia că: „Nicio speranță nu există pentru 
România de a scăpa din strânsoarea Germaniei care, având-o la dispoziția sa, s-a 
hotărât să încheie socotelile cu România, forțând și amenințând guvernul român cu 
ruperea armistițiului dacă nu se încep tratativele de pace” (România anului 1918 - 
Cronologia evenimentelor, în Certitudinea nr. 8, 2018, p. 8), care presupuneau 
cedarea întregului teritoriu al Dobrogei, până la Dunăre, importante rectificări de 
frontieră în zona Porților de Fier, în Valea Jiului și între Vatra Dornei și Câmpulung 
Moldovenesc, precum și grele concesiuni economice. Deci o Românie fărâmițată, 

micșorată, fără Transilvania, Maramureș, Crișana și Banat, apoi fără Bucovina și 
Basarabia și fără Dobrogea.  
De asemenea, în urma războiului, poporul era vlăguit; au murit aproximativ un 
milion de români, ceea ce însemna aproape o optime din întreaga populație a Țării, 
între aceștia fiind soldați care au murit pe front și civili, care sufereau și mureau din 
cauza tifosului exantematic. Cei rămași erau grav răniți, în suferințe fizice sau în 
suferințe sufletești: orfani, văduve, părinți care și-au pierdut fiii în război. Totodată, 
au avut loc mari distrugeri, mari pierderi materiale, localități distruse. 
În prima jumătate a secolului al XVII-lea, Grigore Ureche scria în Letopisețul 
Țării Moldovei că neamul acesta „a fost așezat în calea tuturor răutăților“.  
Așadar, potrivit cronicarului, cauza lipsei de unitate a românilor stătea în 
răutatea și păcătoșenia altora.  
Episcopul Melchisedec Ștefănescu, care a fost contemporan cu evenimentul 
Unirii Principatelor Române, din anul 1859, găsea o altă cauză a lipsei de unitate a 
românilor de-a lungul veacurilor. În anul 1857, înainte de a fi Episcop al Hușilor, pe 
vremea când era Arhimandrit, spunea într-o predică rostită cu ocazia hramului 
Catedralei Episcopale: „Dezbinarea de astăzi a neamului românesc este semn al 
osândirii dumnezeiești pentru ignoranța și neiubirea noastră, pentru egoismul nostru, 
pentru nebărbăția noastră, într-un cuvânt pentru păcatele noastre. Dezbinarea ne-a 
slăbit și ne-a făcut de batjocură celor dimprejur“ (Arhim. Mihail Daniliuc, Episcopul 
Melchisedec Ștefănescu, luptător pentru unirea și unitatea românilor, în Lumina 13 
febr. 2018). 
Erau, oare, înaintașii noștri, la vremea respectivă, mai răi decât cei care ne 
asupreau? Nicidecum! Afirmația Episcopului Melchisedec Ștefănescu, pe lângă 
adevărul pe care îl conține, căci nu este om care să fie fără de păcat, se cuvine a fi 
înțeleasă în sensul cuvintelor Mântuitorului: „Cel care se smerește pe sine, acela va fi 
înălțat“.  
Altfel spus, cel care își recunoaște starea de păcătoșenie, de greșeală în fața lui 
Dumnezeu, acela va fi înălțat de către Mântuitorul. Fiul risipitor a dobândit iertarea de 
păcate, pentru că s-a smerit și a venit la tatăl său să-și ceară iertare. Și neamul acesta 
românesc a răbdat umilința secole de-a rândul; a fost în nevoi, în chinuri, răbdând 
foamea, frigul, bătaia, sărăcia și suferința: „Flămând și gol, făr-adăpost,/ Mi-ai pus pe 
umeri cât ai vrut,/ Și m-ai scuipat și m-ai bătut/ Și câne eu ți-am fost!“ (George 
Coșbuc, Noi vrem pământ!) 
Revenind la cel ce avea să devină Episcopul Melchisedec Ștefănescu, acesta 
oferea și soluții pragmatice: „Să jertfim niște pagube părute pentru niște foloase reale 
și glorioase, pentru viitorul nației noastre. Să ne îngrozim de neunire, căci cel care se 
împotrivește Unirii Principatelor lucrează împotriva voii lui Dumnezeu. Iar pentru a 
ajunge la această fericită unire, noi avem nevoie a jertfi abuzurile și obiceiurile rele, 
care s-au înrădăcinat în noi: egoismul, individualismul și materialismul“.  
Deși rostea aceste cuvinte în anul 1857 ele sunt foarte actuale și astăzi. 
Egoismul, materialismul și lipsa de unitate pot fi observate și astăzi. Iubirea de neam a 
viitorului ierarh poate fi constatată din viziunea sa: „Fundamentul unirii Principatelor 
îl constituie cuvântul Mântuitorului: Precum Tu, Părinte, întru Mine și Eu întru Tine, 
așa și aceștia întru Noi una să fie“ (In. 17,21). 
Nicolae Iorga a numit crucea neamului „drumul de lacrimi și de sânge“, iar 
Sabin Evuțianu publica la 29 noiembrie 1918 în ziarul Românul, un articol intitulat 
„Golgota“ (B.O.R. …., p. 29 și p. 25). 

Dar Sfânta Cruce nu este niciodată despărțită de Înviere. Mântuitorul Însuși a 
ajuns la Înviere doar prin jertfa de pe Sfânta Cruce. De aici înțelegem că jertfa este 
legată de înviere și că nu există jertfă fără înviere și nici înviere fără jertfă. 
Astfel, prin Unirea de la 1 decembrie 1918 a Înviat neamul românesc. Pentru 
Crucea purtată în acest adânc de suferință, Domnul a făcut acestei națiuni un Dar mai 
presus de orice preț: Darul Învierii neamului românesc. Adunarea de la Alba Iulia a 
început cu Sfânta Liturghie, la care au participat Episcopul Miron Cristea al 
Caransebeșului și Episcopul Ioan Papp de la Arad, care era și locțiitor al 
Mitropolitului Transilvaniei.  
La otpust, rugăciunea de sfârșit a Sfintei Liturghii („Cel ce a înviat din morți, 
Iisus Hristos Adevăratul nostru Dumnezeu…“), Episcopul Ioan Papp a rostit cu 
cuvinte înăbușite în lacrimi: „Și a înviat și neamul românesc din Transilvania“ 
(B.O.R. …, op. cit., p. 31).  
Astfel, în toată Țara „se prăznuia – ca la Paști – veselia cea veșnică și învierea 
noastră națională“ (Ibidem, p. 39), iar Adunarea de la Alba Iulia a fost numită 
„Praznicul Învierii neamului românesc“ (Ibidem, p. 41), în care „nu era nici un ochiu 
uscat. Din ochii tuturor curgeau sfintele lacrimi ale învierii noastre naționale“ 
(Biserica și Școala nr. 47, 1918, p. 2). 
Demersurile românilor pentru libertate și jertfele lor de-a lungul vremii, pe de 
o parte, iar pe de altă parte, eforturile celor care s-au străduit să înfăptuiască Unirea, 
toate acestea la un loc ar fi fost zadarnice fără ajutorul decisiv al lui Dumnezeu.  
De aceea, Unirea de la 1 Decembrie 1918 este Darul lui Dumnezeu.  
Însă, deopotrivă, Dumnezeu a făcut neamului românesc acest dar pentru  
crucea pe care acesta a purtat-o și pentru toate jertfele lui.  
De aceea Darul se cuvine a fi primit, apreciat, lucrat și desăvârșit. Azi, acest 
Dar este pentru noi datorie. 
Noi nu trebuie să uităm umilințele și nici jertfele strămoșilor noștri, pentru că 
dacă le vom uita, vom ajunge să le retrăim. George Santayana afirma: „Cine nu are 
memoria istoriei riscă să o repete“. 
De asemenea, Darul lui Dumnezeu trebuie păstrat permanent în amintirea 
noastră și a copiilor noștri și deopotrivă să-i pomenim pe toți cei care au contribuit la 
realizarea Unirii. „Aduceti-vă aminte de înaintașii voștri, …priviți cu luare aminte 
cum și-au încheiat viața și urmați-le credința“ (Evr. 13,7) este îndemnul Sfântului 
Apostol Pavel cu privire la memoria trecutului și la cinstirea strămoșilor care ne sunt 
modele de urmat. La aceste stări sufletești s-ar cuveni și o „împreună trăire“ cu ei: 
„plângeți cu cei care plâng“ (Rom. 12,5) și „aduceți-vă aminte de cei închiși, ca și 
cum ați fi închiși cu ei. Aduceți-vă aminte de cei ce îndură rele, ca și cum și voi ați 
îndura rele“. (cf. Evr. 13,3) 
În același spirit pe monumentul de la Treznea, din județul Sălaj, stă scris: „S-a 
ridicat acest obelisc în memoria cetățenilor din localitatea Treznea uciși în timpul 
ocupației și terorii fascisto- horthyste în septembrie 1940. Să facem totul pentru ca 
asemenea evenimente tragice să nu se mai repete niciodată“.   
De aceea, în acest an centenar, se cuvine să aducem și noi prinosul nostru de 
recunoștință pentru tot ceea ce au făcut înaintașii noștri prin toate jertfele lor, jertfe 
prin care a venit și Învierea neamului românesc. 
Pe de o parte, dacă prin moartea sa Moise s-a adăugat la poporul său (cf. Deut. 
32,50), Mitropolitul Varlaam afirma că prin moarte se întoarce în „casa de lut a 
strămoșilor săi“.  

Pe de altă parte, marele Ierarh Ioan Inochentie Micu Klein scria: „Nu poți 
învia cu adevărat decât în pământul patriei tale“ (Ioan-Aurel Pop, Ioan Bolovan, 
Istoria Transilvaniei, p. 150). 
Sfântul Apostol Pavel în prima Epistolă către Corinteni (15, 22-23) scria că 
fiecare va Învia în rândul cetei sale, adică în rândul neamului său: „Căci, precum în 
Adam toți mor, așa și în Iisus Hristos toți vor învia. Dar fiecare în rândul cetei sale: 
Iisus Hristos începătura, apoi cei ai lui Iisus Hristos, la venirea Lui“.  
Pentru ca Învierea noastră, a fiecăruia în parte, să nu fie spre Învierea 
osândirii, ci spre Învierea vieții veșnice (cf. In. 5,29) se cuvine a fi împlinitori ai voii 
lui Dumnezeu, spre a ne învia sufletele din starea de păcat.  
Totodată, este necesară o înviere a sentimentului iubirii de neam și de țară: 
„…vom lua marea hotărâre a întoarcerii la Iisus Hristos!...  
Fără o generală convertire la Iisus Hristos, iar nu numai de indivizi răzleți, nu 
este cu putință să păstrăm și să refacem sacra moștenire de la 1918 în toată 
integritatea și autenticitatea ei“ (Pr. Dumitru Stăniloae, Valoarea Zilei de 1 Decembrie 
1918, în B.O.R. … , p. 23). 
Prin urmare, dacă a existat o cruce a neamului, există și o înviere a lui. O 
înviere a neamului românesc a fost prin Unirea de la 1 decembrie 1918 și va mai fi 
una la sfârșitul veacurilor: o înviere de obște a tuturor oamenilor, din toate neamurile 
și din toate timpurile!... 
Aşadar, în încheierea acestui eseu, evocându-i, în continuare, pe eroi, 
pomenindu-i pe martiri, cinstindu-i pe toţi făuritorii Marii noastre Uniri de la 1918, 
afirm/susţin că trebuie totuşi, să facem un pas, înainte, adică mai departe, dincolo de 
focul de paie, ajungând, deci, să ne respectăm între noi înşine, fără a ne mai sabota, 
şantaja, calomnia, descuraja, răzbuna şi marginaliza, în mod reciproc, cu alte cuvinte, 
haideţi să ne apucăm serios, unit, asumat şi responsabil, de treabă, căci curajul, 
bărbăţia, credincioşia, patriotismul şi eroismul nu trebuie să fie nişte calităţi ori virtuţi 
trecute şi perimate ci, mai ales, prezente şi, îndeosebi, viitoare!... 
Fiindcă numai în acest mod, vom putea vorbi, în viitor, aievea, de o Românie, 
a copiilor noştri, nefurată, neminţită, netrădată, neprădată, necrucificată, nespeculată, 
neconfiscată, nevândută şi necumpărată, adică de o Românie integră, întreagă, onestă 
şi demnă, corectă şi prosperă, curată şi elegantă, responsabilă şi profundă, serioasă, 
sinceră şi autentică, altfel „rătăcirea de pe urmă va fi mai rea decât cea dintâi!”!... 
Şi, dacă ar mai fi de adăugat încă ceva, poate ar mai fi un îndemn de reiterat, 
acela, adresat, în chip profetic, de către Nicolae Iorga, destinat celor din 
fruntea/conducerea ţării, de atunci şi de acum: „Ţineţi aproape de popor ca să nu 
rătăciţi!”… 
Iar noi, toţi, laolaltă, să ţinem aproape de Dumnezeu, măcar din acelaşi motiv 
sau acelaşi considerent şi, apoi, desigur, să ţinem, unii la alţii, unii cu alţii şi unii de 
alţii!.. 
Căci, „unde-i unul nu-i putere, la nevoi şi la durere/unde-s doi puterea creşte şi 
duşmanul nu sporeşte!”....  
Ce bine ar fi dacă acest vers ar fi un principiu, de viaţă şi de moarte!... 
Altfel spus, unirea şi unitatea noastră nu trebuie să constituie doar o referinţă 
simbolică, istorică, comemorativă şi omagială ci să ajungă a fi un demers concret, un 
deziderat continuu sau o permanentizare, consistentă, substanţială, durabilă, stabilă, 
statornică şi eficientă, căci numai astfel vom mai rezista, numai aşa ne mai putem 
menţine şi, salva!... 
Stelian Gomboş 
https://steliangombos.wordpress.com/ 
